Tarquinius Superbus erat Rōmānōrum rēx septimus. ōlim ad Tarquinium vēnit Sibylla. Sibylla novem librōs habēbat. Sibylla librōs Tarquiniō ostendit. ‘eme librōs meōs,’ inquit Sibylla, ‘et dā mihī multum aurum. librī meī sānctī sunt.’

Tarquinius librōs emere nōlēbat: ‘nōlō multum aurum dare,’ respondit Tarquinius. ‘nōlō librōs tuōs emere. nōlī librōs mihī ostendere. abī!’ Sibylla īrāta erat. trēs librōs incendit. iterum librōs Tarquiniō ostendit, sed sex librōs ostendit, nōn novem. ‘nunc librōs meōs eme!’ inquit Sibylla, ‘et dā mihī multum aurum.’

Tarquinius īrātus erat: ‘audī mea verba!’ clāmāvit Tarquinius. ‘nōlō librōs tuōs emere. nōlō multum aurum dare. cūr iterum librōs tuōs mihī ostendistī?’

tum iterum Sibylla trēs librōs incendit. ‘mihī crēde,’ inquit Sibylla. ‘librī meī sānctissimī sunt. librī meī multa verba deōrum habent. itaque librī meī auxilium Rōmānīs ferre possunt. nunc dā mihī multum aurum. nunc librōs meōs eme.’

Tarquinius obstupefactus erat. ‘magnopere vīs mē librōs tuōs emere,’ respondit Tarquinius. ‘verba tua mihī persuāsērunt.’ Tarquinius multum aurum Sibyllae dedit; sed Tarquinius trēs librōs ēmit, nōn novem.

Rōmānī tamen laetī erant. ‘librī Sibyllae sunt nostrī!’ clāmāvērunt. ‘verba deōrum in librīs Sibyllae sunt; verbīs deōrum crēdimus.’

multōs annōs Rōmānī librōs Sibyllae habēbant et multōs annōs verbīs deōrum crēdēbant.